กบข.อ้อนคลังเพิ่มลงทุนเมืองนอก
กบข.จะขอคลังแก้กฎกระทรวง เพิ่มเพดานลงทุนต่างประเทศเป็น 40% จาก 25% หวังเพิ่มผลตอบแทน สนใจบอนด์มาเลเซีย จีน สิงคโปร์
23 ม.ค. 2556

กบข.จะขอคลังแก้กฎกระทรวง เพิ่มเพดานลงทุนต่างประเทศเป็น 40% จาก 25% หวังเพิ่มผลตอบแทน สนใจบอนด์มาเลเซีย จีน สิงคโปร์ 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า กบข.อยู่ระหว่างขอให้กระทรวงการคลังแก้กฎกระทรวง เพื่อขยายเพดานการลงทุนต่างประเทศของ กบข.จาก 25% เป็น 40% หรือเพิ่มเป็น 1.5 แสนล้านบาท เนื่องจากขณะนี้การลงทุนในต่างประเทศใกล้เต็มเพดานแล้ว และเห็นว่าเป็นแนวทางที่จะช่วยเพิ่มโอกาสการสร้างผลตอบแทนโดยรวมให้กับ กบข.ได้ 
ทั้งนี้ กบข.มีความสนใจจะลงทุนในตราสารหนี้ในเอเชียและประเทศเกิดใหม่ เช่น มาเลเซีย จีน สิงคโปร์ เพราะให้ผลตอบแทนสูงประมาณ 5% มากกว่าประเทศไทยซึ่งอยู่ในระดับ 3% และยังสนใจเพิ่มเงินลงทุนในอสังหาริมทรัพย์ในต่างประเทศ เช่น กลุ่มประเทศยุโรป ญี่ปุ่น เพราะราคาถูกจากภาวะเศรษฐกิจชะลอตัว นับเป็นจังหวะดีในการเข้าไปลงทุน 
เลขาธิการ กบข. กล่าวอีกว่า ในปีนี้ประเมินว่าเงินเฟ้อจะอยู่ที่ระดับประมาณ 3% แต่เชื่อว่า กบข.จะสามารถสร้างผลตอบแทนชนะเงินเฟ้อได้ โดยตลอด 15 ปี มีผลตอบแทนเฉลี่ย 7% สามารถชนะเงินเฟ้อที่ระดับ 3% 
ขณะที่ภาวะเศรษฐกิจเข้าสู่ภาวะฟื้นตัว การลงทุนในหุ้นจะให้ผลตอบแทนที่สูงและต่อเนื่องจากปี 2555 และดัชนีหุ้นมีโอกาสขึ้นไปแตะระดับ 1,500 จุด เนื่องจากผลประกอบการของบริษัทจดทะเบียน (บจ.) ยังมีการเติบโตในอัตราที่ดี โดยกลุ่มหุ้นที่น่าจะสามารถผลักดันหุ้นให้ขึ้นไปได้น่าจะเป็นกลุ่มที่เกี่ยวข้องกับการบริโภค เช่น อสังหาริมทรัพย์ แม้มองว่าดัชนีหุ้นมีโอกาสพักฐาน แต่ลดลงไม่น่าเกินระดับ 1,350 จุด 
ดั้งนั้น กบข.ได้กำหนดกรอบการลงทุน (SAA) ใหม่ เพื่อให้การลงทุนสอดรับกับวงจรของเศรษฐกิจ และสร้างความสมดุลของผลตอบแทนโดยรวม แบ่งเป็น 4 กลุ่ม คือ 1.กลุ่มรับมือการถดถอยของเศรษฐกิจ จะลดลงเหลือ 44% หากเป็นแผนเดิมจะอยู่ในสัดส่วน 54% 2.กลุ่มรองรับการขยายตัวของเศรษฐกิจ ได้เพิ่มขึ้นเป็น 24% จาก 21% 3.กลุ่มกระจายความเสี่ยง เพิ่มเป็น 20% จากเดิม 19% และ 4.กลุ่มรับมือกับเงินเฟ้อ เพิ่มเป็น 12% จากเดิม 7% โดย กบข.จะเริ่มปรับสัดส่วนการลงทุนให้เข้าสู่ SAA ใหม่ตั้งแต่ปี 2556 และจะใช้ระยะเวลา 10-15 ปี ถึงจะได้ตามสัดส่วนดังกล่าว
ขณะเดียวกัน กบข.คาดว่าปี 2556 สินทรัพย์ภายใต้การบริหารจัดการจะเติบโตจากสิ้นปี 2555 ที่มีมูลค่ากองทุนประมาณ 577,117 ล้านบาท โดยคาดว่าปีนี้ กบข.จะมีสินทรัพย์ในกองทุนเพิ่มขึ้นอย่างต่อเนื่องจากปีก่อน เนื่องจากปกติแล้วจะมีเงินเข้ากองทุน กบข.ปีละกว่า 3 หมื่นล้านบาท โดยทุกปีกองทุน กบข.จะมีเงินเข้าสูงมากกว่าเงินออก